## Statut Agende mladih domokrata

### NN 89/2011 (29.7.2011.), Statut Agende mladih domokrata

POLITIČKE STRANKE

1914

Na temelju Zakona o političkim strankama i Zakona o financiranju političkih stranaka, nezavisnih lista i kandidata (»Narodne novine« br. 1/07), osnivačka Skupština Agende mladih demokrata održana 9. travnja 2011. godine donijela je

STATUT

AGENDE MLADIH DEMOKRATA

I. OPĆE ODREDBE

Članak 1.

Ovim Statutom određuju se: naziv i sjedište, pečat i znak, predstavljanje i zastupanje, ciljevi i načela djelovanja, članstvo, ustrojstvo i djelovanje, tijela upravljanja, način njihovog izbora i opoziva, trajanje mandata te način odlučivanja, sredstva za rad, prestanak te postupak s imovinom u slučaju prestanka stranke, kao i sve ostale značajke za rad i djelovanje AGENDE MLADIH DEMOKRATA (skraćeno u daljnjem tekstu AMD).

Članak 2.

Naziv stranke je: AGENDA MLADIH DEMOKRATA. U skraćenom obliku naziv je AMD.

Sjedište AGENDE MLADIH DEMOKRATA je u Zagrebu, Vida Došena 30.

Članak 3.

AMD ima pečat i znak.

Pečat je okruglog oblika promjera 35mm sa znakom stranke u sredini. U podnožju ispod znaka, navedeno je sjedište stranke.

AMD može imati više pečata. Znak je sastavljen od stiliziranih slova A, M i D, koji se nalaze u sredini znaka. Pod slovima AMD, ispisano je Agenda mladih demokrata.

Članak 4.

AMD djeluje na području Republike Hrvatske, u skladu sa zakonima.

Članak 5.

AMD predstavlja i zastupa njezin predsjednik i zamjenik predsjednika.

AMD može predstavljati i zastupati i drugi njezin član po ovlasti i punomoći predsjednika, tj. Zamjenika predsjednika.

Članak 6.

AMD je građanska demokratska stranka. AMD djeluje pod vodstvom pretežno mladih ljudi s ciljem unapređenja i izgradnje moderne Republike Hrvatske u zemlju bogatstva, blagostanja, demokracije i solidarnosti.

II. CILJEVI I NAČELA DJELOVANJA

Članak 7.

Djelujemo u Republici Hrvatskoj pod vodstvom pretežno mladih ljudi s ciljem unapređenja i izgrađivanja Republike Hrvatske u zemlju blagostanja, sreće i ljubavi kroz djelotvoran i aktivni gospodarski, poljoprivredni, kulturološki, društveni program.

Članak 8.

Udruživanjem ljudi, te koncentracijom njihove inteligencije postižu se željeni rezultati, a entuzijazam kod mladih treba iskoristiti i usmjeriti ka pravom cilju. Kreativnost, rad, marljivost i poštenje temelji su zdravog društva.

Članak 9.

AMD vodit će sve svoje poslove i politike u skladu s moralnim i etičkim načelima.

Članak 10.

Stranka surađuje sa udrugama, drugim strankama te nezavisnim listama i pojedincima koji nisu njezini članovi, zbog ostvarivanja zajedničkih ciljeva po određenim programima.

Članak 11.

Rad AMD-a je javan, a ostvaruje se obavještavanjem članstva i javnosti putem priopćenja, konferencija za tisak i prisustvom predstavnika (predstavnica) javnog informiranja na skupovima Stranke. Javnost rada Stranke može se, iznimno, isključiti kad se raspravlja i odlučuje o: strategiji i taktici izborne promidžbe i nominiranju izbornih kandidata/tkinja.

III. ČLANSTVO

Članak 12.

Redovnim članom ili članicom može postati svaka punoljetna poslovno sposobna osoba s državljanstvom Republike Hrvatske, koja prihvaća Statut i Program AMD-a te prava i obveze člana AMD-a. Članom (članicom) Stranke postaje se potpisom pristupnice i upisom u Registar članova AMD-a, kojeg vodi glavni tajnik AMD-a. Časni sud može osporiti upis u Registar članova AMD-a.

Svaki član pripada jednom ogranku, po mjestu prebivališta.

Članak 13.

Član bi trebao sudjelovati u radu AMD-a i poticati druge u cilju ostvarenja Statuta i Programa AMD-a, aktivno se uključiti u promidžbu i predizborne aktivnosti AMD-a, sukladno osobnim sposobnostima i interesima AMD-a, te promicati i predstavljati program i interese AMD-a.

Član može birati i biti biran ili imenovan u tijela AMD-a kao i biti kandidatom za lokalne, regionalne ili državne izbore, te tijela izvršne vlasti iz redova AMD-a na svim razinama.

Svaki član treba izvješćivati tijela AMD-a o svim promjenama vezanim uz ime, adresu stanovanja, zanimanje, radno mjesto i sl.

Svaki član treba biti pravodobno i istinito informiran o radu AMD-a na svim razinama, dobivati stranačko glasilo, te dobiti člansku iskaznicu.

Član (članica) AMD-a dužan (dužna) je:

– promicati Program Stranke i zalagati se za njegovo oživotvorenje;

– pridržavati se odredaba Statuta Stranke;

– provoditi odluke tijela Stranke;

– zalagati se za interese Stranke i čuvati njezin ugled;

– izvršavati ostale dužnosti u skladu s ovim Statutom.

Članak 14.

Članstvo u AMD-u, prestaje:

Istupanjem člana iz AMD-a na temelju njegove pismene izjave.

Brisanjem iz registra članova u slučaju smrti.

Isključenjem iz članstva, ako član narušava svojim djelovanjem Statut, Program, etičke i moralne vrijednosti do kojih drži AMD.

Članak 15.

Počasni član AMD-a može postati osoba zaslužna za promicanje i razvoj etičnih i moralnih vrijednosti.

Predsjedništvo AMD-a donosi pojedinačne odluke o počasnim članovima te dodjeljuje priznanja i zahvalnice.

Članak 16.

Prijedlog za suspenziju ili isključenje, s detaljnim obrazloženjem i navođenjem konkretnih razloga zbog kojih se predlaže isključenje, može podnijeti svaki član ili svako tijelo AMD-a Časnom sudu AMD-a.

Konačnu odluku o suspenziji ili isključenju iz članstva donosi Časni sud AMD-a, u roku od trideset (30) dana od dana primitka prijedloga za isključenje.

Protiv odluke Časnog suda AMD-a, nezadovoljna strana ima pravo žalbe Nadzornom odboru AMD-a, čija je odluka konačna.

IV. USTROJSTVO I DJELOVANJE

Članak 17.

AMD je ustrojena na prostornom načelu.

AMD ima ustrojstvene oblike:

1. mjesne ogranke

2. općinske ogranke i organizacije gradskih četvrti

3. gradske ogranke i županijske ogranke

Temeljni oblik AMD-a je ogranak koji se osniva u manjim mjestima. Uvjeti, način osnivanja i zadaće pojedinih ustroja propisat će se Pravilnikom o ustrojstvu AMD-a, kojeg donosi Predsjedništvo AMD-a. Uvjeti i način osnivanja i zadaće pojedinih oblika propisat će se pravilnikom o organizaciji AMD-a, kojeg donosi Predsjedništvo AMD-a.

V. TIJELA UPRAVLJANJA

Članak 18.

Tijela upravljanja AMD-a su:

1. Skupština stranke

2. Predsjedništvo stranke

3. Predsjednik

4. Zamjenik predsjednika

5. Nadzorni odbor

6. Časni sud

Članak 19.

Skupština AMD-a je najviše tijelo upravljanja strankom. Skupštinu stranke čine Predsjednik AMD-a, zamjenik predsjednika AMD-a, dopredsjednici AMD-a i ostali članovi Predsjedništva, članovi Nadzornog odbora, te delegati iz ustrojstvenih oblika iz članka 17. ovog Statuta. Odluku o načinu određivanja i broju delegata za Skupštinu donosi Predsjedništvo AMD-a, najmanje 30 dana prije održavanja Skupštine.

Članak 20.

Skupština se saziva u redovnom i izvanrednom zasjedanju, a sve pojedinosti, definiraju se Pravilnikom o vođenju Skupštine, kojeg donosi Predsjedništvo stranke.

Skupština redovito zasjeda u pravilu jednom u četiri godine i tada je to izborna Skupština, koja se u pravilu održava najkasnije 100 dana nakon izbora za Hrvatski sabor.

Predsjednik saziva redovito kao i izvanredno zasjedanje Skupštine. Redovito ili izvanredno zasjedanje Skupštine može iznimno sazvati i zamjenik predsjednika, ako Predsjednik zbog objektivnih okolnosti to nije u stanju učiniti, ili članovi Predsjedništva na temelju odluke 2/3 članova Predsjedništva.

Skupština stranke može donositi odluke ako je zasjedanju nazočno 2/3 delegata. Odluke su pravovaljane kada za njih glasuje više od polovice nazočnih delegata.

Članak 21.

Skupština stranke:

– bira i razrješava predsjednika, zamjenika predsjednika, dopredsjednike i članove predsjedništva te članove nadzornog odbora

– utvrđuje temeljna načela politike stranke;

– donosi Statut i dopune Statuta;

– donosi Program stranke;

– Skupština djeluje po poslovniku koji sama donosi;

– razmatra i usvaja izvješća o radu središnjih tijela;

– donosi smjernice i odluke;

– donosi financijski plan;

– donosi odluku o prestanku rada stranke;

– dodjeljuje priznanja pojedincima, upravnim tijelima, ustanovama, udrugama i drugim osobama za doprinos u cilju provođenja Programa AMD-a i promicanja interesa, te probitka stranke.

Članak 22.

Mandat predsjednika, zamjenika predsjednika, dopredsjednika i članova predsjedništva, nadzornog odbora te časnog suda traje četiri (4) godine od dana glasovanja i biranja. Mandati se mogu ponavljati.

Članak 23.

Kandidat za predsjednika AMD-a dužan je pred Skupštinom iznijeti svoj izborni program.

Predsjednikom AMD-a postaje kandidat koji dobije natpolovičnu većinu glasova članova na Skupštini.

Kada je za dužnost u tijelima AMD-a predložen jedan kandidat, glasuje se javno, a kada ima dva ili više kandidata, glasuje se tajno.

Ako niti jedan od predloženih kandidata ne dobije potrebnu većinu glasova, u drugi krug izbora ulaze dva kandidata, koja su u prvom krugu dobili najviše glasova.

Ako u drugom krugu niti jedan kandidat ne dobije natpolovičnu većinu glasova, izbori se ponavljaju u roku od četrnaest (14) dana.

Članak 24.

Pravo predlaganja kandidata za sve funkcije u AMD-u ima Predsjednik Stranke, Predsjedništvo i 20 delegata u roku od 7 dana prije održavanja Skupštine stranke.

Članak 25.

Predsjednik AMD-a:

– predstavlja i zastupa AMD;

– daje izjave za javnost u ime AMD-a;

– može ovlastiti drugog člana ili dužnosnika za davanje izjava u javnosti u ime AMD-a;

– predlaže Predsjedništvu imenovanje i razrješenje glavnog tajnika AMD-a;

– provodi politiku AMD-a sukladno Statutu i Programu AMD-a, aktima nadležnih tijela i donosi provedbene političke odluke

– obavlja posredstvom Predsjedništva AMD-a nadzor i kontrolu provođenja temeljnih načela Programa i Statuta AMD-a, odluka nadležnih tijela stranke, kao i zakonitog poslovanja AMD-a u cjelini;

– predsjeda sjednicama Predsjedništva i brine se za zakonito i statutarno donošenje odluka, kao i njihovo provođenje;

– ovlašten je sudjelovati na sjednicama ogranaka i županijskih organizacija u savjetodavnoj ulozi;

– saziva prvu sjednicu Nadzornog odbora nakon Skupštine;

– podnosi izvješće o radu AMD-a Skupštini i Nadzornom odboru AMD-a u razdoblju između dvaju zasjedanja Skupštine, odnosno između dviju sjednica Nadzornog odbora;

– obavlja i druge poslove utvrđene ovim Statutom.

Članak 26.

Zamjenik predsjednika AMD-a:

– predstavlja i zastupa AMD.

– daje izjave za javnost u ime AMD-a bez posebne ovlasti;

– predstavlja i zastupa AMD na općinskoj i gradskoj razini, u slučaju odsustva predsjednika županijske ili gradske organizacije bez posebne ovlasti;

Njegove daljnje dužnosti i ovlasti utvrđuju se Pravilnikom Predsjedništva AMD-a.

Članak 27.

AMD ima tri dopredsjednika/ce koje bira Skupština na mandat od četiri godine.

Dopredsjednici/ce AMD-a mogu biti zaduženi za pojedina područja programa, a za svoj rad odgovaraju predsjedniku/ci AMD-a i Skupštini.

Članak 28.

Predsjedništvo AMD-a je najviše upravno tijelo između dviju Skupština AMD-a i donosi odluke iz svoje nadležnosti na sjednicama, i na druge načine utvrđene Poslovnikom Predsjedništva AMD-a. Predsjedništvo ima 7 članova: predsjednik, zamjenik predsjednika, tri dopredsjednika i 2 člana izabrana na Skupštini AMD-a.

Dužnosti koje se dodjeljuju pojedinim članovima Predsjedništva AMD-a moraju biti utvrđene Poslovnikom Predsjedništva AMD-a.

Predsjedništvo donosi odluke natpolovičnom većinom svi članova.

Članak 29.

Predsjedništvo AMD-a:

– svojim političkim djelovanjem ostvaruje Statut i Program AMD-a, te deklaracije, rezolucije i odluke koje donosi Skupština;

– utvrđuje i provodi izbornu strategiju AMD-a za sve razine izbora;

– donosi odluke o izbornim koalicijama na izborima za Hrvatski sabor;

– na prijedlog predsjednika AMD-a imenuje i razrješuje glavnog tajnika.

– pribavlja i raspoređuje materijalna i financijska sredstva za djelovanje AMD-a na svim razinama;

– po potrebi osniva zaklade i druge pravne osobe sukladno zakonu;

– priprema dokumentaciju, vrši organizacijske pripreme i koordinira rad sa glavnim tajnikom za Skupštinu kao i sjednice Nadzornog odbora;

– donosi Pravilnike o unutarnjem ustrojstvu i radu svih tijela AMD-a;

– osim poslova utvrđenih ovim Statutom, obavlja i druge poslove iz nadležnosti AMD-a koji nisu izrijekom stavljeni u nadležnost drugog upravnog tijela i dužnosnika.

Predsjedništvo AMD-a može imati savjetodavna tijela, a o čijem osnivanju donosi posebnu odluku.

Članak 30.

Glavni tajnik:

– pomaže predsjedniku AMD-a pri ispunjavanju njegovih obveza i dužnosti;

– sudjeluje u pripremi organizacije središnjih tijela stranke, te osigurava sve tehničke, materijalne i organizacijske uvjete za njihov uspješan rad;

– provodi odluke koje su donijela upravna tijela stranke;

– ima ovlasti sudjelovati u radu sjednica ogranaka, županijskih organizacija sa savjetodavnom ulogom;

– skrbi o urednom izvješćivanju ogranaka, županijskih organizacija o radu predsjednika i Predsjedništva AMD-a, te im dostavlja upute za rad i djelovanje u okviru svoje nadležnosti;

– vodi Registar članova.

Članak 31.

Časni sud ima 3 (tri) člana (članice).

Članovi (članice) Časnog suda biraju, između sebe, predsjednika (predsjednicu).

Rad Časnog suda AMD-a regulira se Pravilnikom o radu Časnog suda AMD-a, koji donosi Predsjedništvo AMD-a.

Časni sud ima pravo suspendirati ili isključiti iz članstva člana za ponašanje suprotno čl.13. Statuta. Na odluku o suspenziji/isključenju član (članica) ima pravo žalbe u roku od 8 (osam) dana od izricanja odluke i to Nadzornom odboru stranke, čija je odluka konačna.

Članak 32.

Nadzorni odbor AMD-a ima tri (3) člana – Predsjednika nadzornog odbora i dva člana.

Članovi nadzornog odbora biraju predsjednika između sebe.

Članovi odbora ne mogu biti članovi drugih tijela stranke.

Nadzorni odbor donosi odluke natpolovičnom većinom svih članova.

Članak 33.

Nadzorni odbor AMD-a:

– nadzire rad tijela utvrđenih ovim Statutom;

– o svom djelovanju i mišljenju izvještava Skupštinu stranke i tijelo čiji je rad nadziran;

– nadzire materijalno i financijsko poslovanje stranke

– donosi konačnu odluku o isključenju člana iz AMD-a

– nadležan je za tumačenje Statuta.

VI. FINANCIJSKO POSLOVANJE

Članak 34.

AMD se financira:

– sredstvima od imovine;

– prihodima od dotacija;

– na ostale načine u skladu sa Zakonom o političkim strankama i ostalim propisima.

VII. ADMINISTRATIVNO POSLOVANJE

Članak 35.

Za obavljanje administrativnih poslova (knjigovodstvenih, komercijalnih, pravnih i ostalih), osnovat će se stručna služba sa određenim brojem radnika.

Osnivanje i rad stručne službe utvrđuje se posebnim aktom kojeg donosi Predsjedništvo.

VIII. PRESTANAK DJELOVANJA AMD-a

Članak 36.

O prestanku djelovanja AMD-a donosi se odluka na Skupštini, dvotrećinskom većinom glasova ukupnog broja članova Skupštine.

Prestanak rada AMD-a službeno se evidentira i izvršava brisanjem iz registra političkih stranaka kod nadležnog registracijskog tijela.

Članak 37.

U slučaju prestanka djelovanja AMD-a sva imovina stranke dodjeljuje se udruzi Društvo tjelesnih invalida Grada Zagreba.

IX. PRIJELAZNE I ZAVRŠNE ODREDBE

Članak 38.

Ovaj Statut stupa na snagu danom donošenja.

Članak 39.

Statut stranke objavit će se u jednom od dnevnih listova ili u »Narodnim novinama«.

Karlovac, 9. travnja 2011.

Predsjednik AMD-a
Igor Kindij, v. r.

Ostalo, NN 89/2011-1914